Kumpulan AirAsia catat faktor beban positif
KUALA LUMPUR: AirAsia Group Bhd melaporkan faktor beban
kumpulan yang positif sebanyak 80 peratus untuk suku pertama 2020, lebih baik
daripada jangkaan 77 peratus sebelum ini, walaupun permintaan perjalanan masih
lemah berikutan sekatan pergerakan yang dikuatkuasakan selepas pandemik Covid-19.
 “Kejayaan itu diraih melalui pengurusan keupayaan
yang proaktif, terutamanya pada Februari dan Mac, dengan pengurangan yang
paling ketara dalam AirAsia Malaysia dan AirAsia Thailand,” katanya dalam
satu kenyataan yang berhubung kait dengan statistik awal bagi suku pertama
syarikat penerbangan itu. Kapasiti penumpang kumpulan secara keseluruhan, adalah
lebih rendah sebanyak tujuh peratus dari tahun ke tahun pada 21 peratus bagi
suku tersebut. Syarikat-syarikat pengendalian penerbangan kumpulan yang
disatukan (AOC) yang terdiri daripada operasi Malaysia, Indonesia dan Filipina,
merekodkan faktor beban yang mantap sebanyak 78 peratus, tetapi bilangan
penumpang yang dibawa menyusut ke bawah 21 peratus dari tahun ke tahun kepada
9.9 juta selepas kapasiti berkurangan sebanyak 11 peratus. Di bawah suku yang dikaji itu, kapasiti AirAsia Malaysia
telah melemah sebanyak 17 peratus dari tahun ke tahun selepas perniagaannya
terganggu oleh peningkatan dalam kes Covid-19 termasuk Perintah Kawalan
Pergerakan (PKP) yang dikenakan di Malaysia sejak 18 Mac lepas. Penumpang pesawatnya berkurangan 27 peratus dari tahun ke
tahun tetapi ia telah meraih faktor beban yang kukuh berjumlah 77 peratus.  AirAsia Indonesia pula, mencatatkan kenaikan kapasiti
sebanyak 10 peratus dari tahun ke tahun untuk suku pertama 2020 walaupun tempat
duduk tersedia bagi setiap kilometer (ASK) sedia ada naik empat peratus selepas
syarikat mengatur lebihan kapasiti daripada sektor antarabangsa kepada
domestik. “Penumpang yang dibawa menurun sebanyak tujuh peratus
berikutan kejatuhan permintaan perjalanan di rantau ini, manakala faktor beban
adalah sederhana pada 74 peratus. Dalam suku ini juga, AirAsia Indonesia telah
memulakan penerbangan Jakarta-Medan,” kata kumpulan itu. Sementara itu, AirAsia Philippines telah menerbangkan 1.8
juta penumpang, susut sembilan peratus berbanding suku yang sama pada tahun
lepas. Kapasitinya pula jatuh sebanyak satu peratus dari tahun ke tahun
disebabkan banyak laluan domestik dan antarabangsa mengalami sekatan mulai
pertengahan Mac lepas, manakala faktor beban adalah kukuh pada 84 peratus.  Bagi AirAsia Thailand, penjajaran kapasiti dan usaha
rasionalisasi yang telah dimulakan pada 2019 masih diteruskan sehingga suku
tahun ini bagi diselaraskan dengan permintaan perjalanan yang rendah. “Kapasiti merosot 17 peratus manakala permintaan
menurun 30 peratus, disebabkan rangkaian AirAsia Thailand telah disejajarkan
melalui pengurangan kekerapan dan penggantungan penerbangan di laluan
antarabangsa berikutan sekatan perjalanan termasuk penggunaan semula kapasiti
berlebihan kepada sektor domestik,” kata kumpulan itu lagi. AirAsia Thailand merekodkan faktor beban sejumlah 84
peratus kerana ia membawa 4.5 juta penumpang, 23 peratus lebih rendah daripada
tahun sebelumnya. Sementara itu, AirAsia India melaporkan pertumbuhan 30
peratus dalam penumpang kepada 2.5 juta dengan tambahan kapasiti 43 peratus
yang disumbangkan oleh 10 pesawat baharunya dari tahun ke tahun. Syarikat usaha
sama yang dikuasai sebanyak 49 peratus itu mengakhiri suku berkenaan dengan 30
buah pesawat dan faktor beban kekal stabil pada 81 peratus walaupun menghadapi
pelbagai cabaran perjalanan. AirAsia Japan, syarikat penerbangan terkecil di bawah
kumpulan, telah mengembangkan kapasiti sebanyak 48 peratus manakala permintaan
menokok 30 peratus dari tahun ke tahun dengan penambahan laluan terkini,
Nagoya-Sendai, yang dilancarkan pada suku ketiga 2019.  Faktor beban adalah lemah pada 72 peratus bagi suku yang
dikaji memandangkan jumlah penumpang yang dibawa bertambah pada kadar yang agak
perlahan sebanyak 32 peratus dari tahun ke tahun. Menurut Kumpulan AirAsia, ia mahu menamatkan 2020 dengan
memiliki 244 pesawat, pengurangan bersih sebanyak satu pesawat daripada 245
pesawat pada akhir 2019.  – Bernama 
See author's posts
